
Kreenholmi tn 56 maa-ala detailplaneeringu keskkonnamõju strateegilise hindamise algatamata jätmine


1. ASJAOLUD JA MENETLUSE KÄIK
Narva Linnavolikogu 20.09.2018 otsusega nr 52 algatatud Narva linna Kreenholmi tn 56 detailplaneeringu koostamine, mille ülesandeks on Narva linnas Kreenholmi linnaosas 5790 m2 suurusel maa-alal ehitusõiguse määramine kiriku ehitamiseks. 
Detailplaneeringu koostamise algataja on Narva Linnavolikogu (Peetri plats 1, Narva, 20308 Eesti, tel. 35 99032, e-post: narvavk@narva.ee). Planeeringu korraldajaks on Narva Linnavalitsuse Arhitektuuri- ja Linnaplaneerimise Amet (Peetri plats 5, 20308 Narva, tel. +372 359 9050, info@narvaplan.ee). Planeeringu koostaja on ARH PLUSS OÜ (reg nr 12347683), (J. Kunderi 8a, 10121 Tallinn tel. +372 503 9897, volkov@arhpluss.com)
Vastavalt algatamise otsusele esitatud detailplaneering peab lahendama liikluskorralduse (juurdepääsud ja parkimise), maa-ala heakorrastuse ja haljastuse, määrama tehnovõrkude asukohad. Kavandatav ehitiste arv krundil on 3, kõrgus kuni 16 meetrit ning ehitusealune pindala kuni 350 m2. Planeeringuala lõunapoolses osas paikneb varasemalt Joala mõisakompleksi kuulunud kuivatihoone, mis tuleb ehitisena säilitada. Ehitise edasine funktsioon sõltub detailplaneeringu algatamisest huvitatud isiku vajadustest, kusjuures hoone uus funktsioon tuleks integreerida detailplaneeringu eskiislahendusse säilitades sellega nii hoonemahu kui ka (osaliselt) välisilme.
Kehtiva Narva linna üldplaneeringu järgi on antud ala maakasutuse juhtotstarbeks haljasala ja pargi maa 100%, mis on katastriüksuse sihtotstarvete liikide alusel sotsiaalmaa-üldkasutatava maa üks alaliike. Algatatud Kreenholmi tn 56 maa-ala detailplaneering eeldab muudatust kehtiva üldplaneeringuga ette nähtud maakasutuse juhtotstarbe osas, kuna planeeringuga kavandatav krundi sihtotstarve on sotsiaalmaa alaliik-ühiskondlike ehitiste maa 100% .
Vastavalt keskkonnamõju hindamise ja keskkonnajuhtimissüsteemi seaduse (KeHJS) § 33 lõikele 2 punktile 1 strateegilise dokumendi elluviimisega tuleb hinnata keskkonnamõju ka siis, kui strateegilises planeerimisdokumendis (antud juhul Narva linna üldplaneeringus) tehakse muudatused. Detailplaneeringuga tehakse ettepanek üldplaneeringu muutmiseks juhtfunktsiooni osas. 

Keskkonnamõju strateegilise hindamise algatamise või algatamata jätmise kaalutlus põhineb „Narva linna  Kreenholmi tn 56 maa-ala detailplaneeringu keskkonnamõju strateegilise hindamise eelhinnangul“ (lisatud korralduse juurde).
Keskkonnamõju strateegilise hindamise (KSH) läbiviimine antud juhul ei ole vajalik järgmistel põhjustel:
· Detailplaneeringuga ei kavandata olulise keskkonnamõjuga tegevusi, näiteks tootmistegevust, millega kaasneks keskkonnaseisundi kahjustumist, sh vee, pinnase, õhu saastatust, olulist jäätmetekke ja müratasemete suurenemist;
· Üldplaneeringu muudatusettepanek on õigustatud (haljasala ja pargi maa sihtotstarvega maa-ala, mis on katastriüksuse sihtotstarvete liikide alusel sotsiaalmaa-üldkasutatava maa üks alaliik, muudetakse ühiskondlike ehitiste maaks, mis on sotsiaalmaa alaliik). Detailplaneeringu piirkond on enamasti hoonestatud äri ja üldkasutatavate ehitistega, seega planeeringuga kavandatav lahendus sobib olemasolevasse ümbritsevasse linnakeskkonda.
· Lähtudes planeeringuala ja selle lähiümbruse keskkonnatingimustest ei põhjusta kiriku hoone rajamine ning sihtotstarbeline kasutamine antud kohas olulist keskkonnamõju. Tegevusega kaasnevad võimalikud mõjud on ehitusaegsed, nende ulatus piirneb peamiselt planeeringualaga ning avariiolukordade esinemise tõenäosus on väike, kui detailplaneeringu elluviimisel arvestatakse detailplaneeringu tingimusi ja õigusaktide nõudeid;
· Planeeringualal ei paikne kaitstavaid loodusobjekte, mida planeeringuga kavandatav tegevus võib mõjutada. Natura 2000 Narva jõe kanjoni maastikukaitseala (registrikood Keskkonnaregistris: KLO1000542) asub planeeringualast ca 500 meetrit kaugusel;
· Detailplaneeringuga kavandatav tegevus ei kahjusta inimeste tervist, heaolu ega vara, sest planeeringu elluviimisega ei kaasne olulist õhusaaste ega mürataseme suurenemist;
· Planeeringualal ei toimu tootmistegevust ega muud keskkonnaohtlikku tegevust ning seetõttu ei ole eeldada ka olulisi pinnase või vee reostust. Narva Linna üldplaneeringu järgi enam kui 20 autoga parklatele tuleb rajada õli-liivapüüdurid;
· Kavandatava tegevusega ei kaasne olulisel määral soojuse, kiirguse ega lõhna teket. Vibratsioon võib esineda hoonete ehitamisel ning jäätmete teke on seotud põhiliselt ehitustegevusega.
· Kavandatav tegevus paikneb looduslikult kaitsmata põhjaveega alal. Seega on oluline pöörata tähelepanu ehitusaegse veereostuse ohu vältimisele. Ehitustegevuse ajal peavad ehitusmasinate parkimine, tankimine ja hooldus toimuma selleks ette nähtud kõvakattega pindadel. Samuti ehitamise ajal peab ehitaja täitma kehtiva Narva linna heakorra eeskirja nõuded.
KeHJS § 33 lõike 6 kohaselt käesoleva paragrahvi lõikes 2 nimetatud juhtudel keskkonnamõju strateegilise hindamise vajalikkuse üle otsustamisel tuleb enne otsuse tegemist küsida seisukohta kõigilt asjaomastelt asutustelt, edastades neile seisukoha võtmiseks käesoleva paragrahvi lõike 3 punktides 1 ja 2 ning lõigetes 4 ja 5 nimetatud kriteeriumide alusel tehtud otsuse eelnõu.
Narva Linnavalitsuse Arhitektuuri- ja Linnaplaneerimise Amet saatis Keskkonnaametile päringu Narva Linna Kreenholmi tn 56 maa-ala detailplaneeringu keskkonnamõju strateegiline hindamise algatamise vajalikkuse kohta.
27.05.2020 kirjaga nr 6-5/20/8909-2 avaldas Keskkonnaamet oma seisukohta, et „planeeritava tegevusega ei kaasne eeldatavalt olulist keskkonnamõju ning keskkonnamõju strateegilise hindamise algatamine ei ole eeldatavalt vajalik. Seisukoht on antud Keskkonnaameti pädevusse jäävas osas.“ 

2 ÕIGUSLIKUD ALUSED
2.1 Keskkonnamõju hindamise ja keskkonnajuhtimissüsteemi seaduse § 33 lõike 2 punkti 3 kohaselt keskkonnamõju strateegilise hindamise algatamise vajalikkust tuleb kaaluda ja anda selle kohta eelhinnang ka siis, kui koostatakse detailplaneering planeerimisseaduse § 142 lõike 1 punktis 1 või 3 sätestatud juhul.
2.2   Keskkonnamõju hindamise ja keskkonnajuhtimissüsteemi seaduse § 34 lõike 2 Keskkonnamõju strateegilise hindamise algatab või jätab algatamata strateegilise planeerimisdokumendi koostamise algataja. Kui strateegilise planeerimisdokumendi koostamise algataja ja koostamise korraldaja ei kattu, võib keskkonnamõju strateegilise hindamise algatada strateegilise planeerimisdokumendi koostamise korraldaja.
2.3 Vastavalt Narva Linnavolikogu 20.09.2018 otsusele nr 52 „Kreenholmi tn 56 maa-ala detailplaneeringu koostamise algatamine„ punkti 4.1 on planeeringu korraldaja Narva Linnavalitsuse Arhitektuuri- ja Linnaplaneerimise Amet.

3 OTSUS
Jätta Kreenholmi tn 56 maa-ala detailplaneeringu keskkonnamõju strateegiline hindamine eelhinnangu järeldustele (lisatud korralduse juurde) tuginedes algatamata.

4 RAKENDUSSÄTTED
4.1 Kreenholmi tn 56 maa-ala detailplaneeringu keskkonnamõju strateegilise hindamise algatamata jätmise otsusega saab tutvuda Narva Linnavalitsuse Arhitektuuri- ja Linnaplaneerimise Ametis vastuvõtuaegadel - esmaspäeviti kell 13.00-17.00; kolmapäeviti 10.00-12.00 ja 13.00-17.00.
4.2 Narva Linnavalitsuse Arhitektuuri- ja Linnaplaneerimise Ametil teatada keskkonnamõju strateegilise hindamise algatamata jätmise otsusest 14 päeva jooksul otsuse tegemisest arvates ametlikus väljaandes Ametlikud Teadaanded, Narva linna veebilehel ja ajalehes, milles Narva linn avaldab oma ametlikke teadaandeid.
4.3 Korraldus jõustub teatavakstegemisest.
4.4 Käesoleva korralduse peale võib esitada Narva Linnavalitsusele vaide haldusmenetluseseaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

